钦定古今图书集成/历象汇编/岁功典/第038卷 > 上巳会诗 阮修
## 钦定古今图书集成/历象汇编/岁功典/第038卷 > 上巳会诗 阮修

三春之季，岁惟嘉时。灵雨既零，风以散之。英华扇耀，
祥鸟群嬉。澄澄绿水，澹澹其波。修岸逶迤，长川相过。
聊且逍遥，其乐如何？坐此修筵，临彼素流。嘉肴既设，
举爵献酬。弹筝弄琴，新声上浮。水有七德，知者所娱。
清濑瀺灂，菱葭芬敷。沈此芳钩，引彼潜鱼。委饵芳美，
君子戒诸。